Záverečná správa úradníka pre vypočutie (1)

Vec AT.40299 – Uzatváracie systémy

(Text s významom pre EHP)

(2021/C 40/05)

Návrh rozhodnutia adresovaný podnikom Magna (2), Brose (3) a Kiekert (4) (ďalej spoločne len „strany“) sa týka dvoch jediných a trvajúcich porušení článku 101 ZFEÚ a článku 53 Dohody o Európskom hospodárskom priestore (ďalej len „EHP“) vzťahujúcich sa na územia EHP.

Tieto dve porušenia sa opisujú ako dohody a/alebo zosúladené postupy, podľa ktorých účastníci koordinovali svoje cenové správanie a vymieňali si citlivé obchodné informácie s cieľom znížiť konkurenčnú neistotu pri predaji modulov dverí a regulátorov okien (prvé porušenie) a predaji zámok a západiek (druhé porušenie) určitým výrobcom osobných automobilov v EHP. (5) V návrhu rozhodnutia sa uvádza, že podnik Magna sa zúčastňoval na obidvoch porušeniach, zatiaľ čo podnik Brose sa zúčastňoval iba na prvom porušení a podnik Kiekert iba na druhom porušení.

Komisia začala 9. júla 2019 proti stranám konanie podľa článku 2 ods. 1 nariadenia (ES) č. 773/2004 (6).

V nadväznosti na rokovania o urovnaní (7)a podania v rámci konania o urovnaní (8)v súlade s článkom 10a ods. 2 nariadenia (ES) č. 773/2004 Komisia 30. júna 2020 prijala oznámenie námietok (ďalej len „oznámenie námietok“) adresované dotknutým stranám.

Strany vo svojich odpovediach na oznámenie námietok podľa článku 10a ods. 3 nariadenia (ES) č. 773/2004 potvrdili, že oznámenie námietok zodpovedá obsahu ich podaní v rámci konania o urovnaní a že majú naďalej záujem pokračovať v konaní o urovnaní.

Podľa článku 16 rozhodnutia 2011/695/EÚ som preskúmal, či sa návrh rozhodnutia týka iba námietok, v prípade ktorých dostali strany možnosť objasniť svoje stanovisko. Dospel som k záveru, že áno.

Na základe uvedených skutočností a berúc do úvahy, že mi strany nedoručili žiadnu žiadosť ani sťažnosť (9), som usúdil, že v tomto prípade bol dodržaný účinný výkon procesných práv účastníkov konania.

V Bruseli 24. septembra 2020 Wouter WILS

(1) V súlade s článkami 16 a 17 rozhodnutia predsedu Európskej komisie 2011/695/EÚ z 13. októbra 2011 o funkcii a pôsobnosti vyšetrovateľa v niektorých konaniach vo veci hospodárskej súťaže (Ú. v. EÚ L 275, 20.10.2011, s. 29).

(2) Magna International Inc., Magna Closures S.p.A., Magna Mirrors Holding GmbH a MAGNA International Europe GmbH (ďalej spoločne len „Magna“).

(3) Brose Beteiligungs-Kommanditgesellschaft, Coburg, Brose Beteiligungs-Kommanditgesellschaft II, Coburg, Brose Fahrzeugteile SE & Co. Kommanditgesellschaft, Bamberg (predtým Brose Fahrzeugteile GmbH & Co. Kommanditgesellschaft, Bamberg), Brose Fahrzeugteile SE & Co. Kommanditgesellschaft, Coburg (predtým Brose Fahrzeugteile GmbH & Co. Kommanditgesellschaft, Coburg) a Brose Verwaltung SE, Coburg (predtým Brose Verwaltungsgesellschaft mbH, Coburg) (ďalej spoločne len „Brose“).

(4) Kiekert AG (ďalej len „Kiekert“).

(5) K prvému porušeniu dochádzalo v období od 12. augusta 2010 do 21. februára 2011; k druhému porušeniu dochádzalo v období od 15. júna 2009 do 7. mája 2012.

(6) Nariadenie Komisie (ES) č. 773/2004 zo 7. apríla 2004, ktoré sa týka vedenia konania Komisiou podľa článkov 81 a 8 2 Zmluvy o založení ES (Ú. v. EÚ L 123, 27.4.2004, s. 18).

(7) Stretnutia týkajúce sa urovnania prebiehali od 10. septembra 2019 do 26. marca 2020.

(8) Formálne žiadosti o urovnanie strany podávali od 7. do 17. apríla 2020.

(9) Podľa článku 15 ods. 2 rozhodnutia 2011/695/EÚ sa účastníci konania v prípadoch kartelov, ktorí sa zúčastňujú diskusií o urovnaní podľa článku 10a nariadenia (ES) č. 773/2004, sa môžu obrátiť na vyšetrovateľa kedykoľvek počas konania o urovnaní, aby zaručili účinný výkon svojich procesných práv. Pozri aj bod 18 oznámenia Komisie 2008/C 167/01 o vedení konania o urovnaní s cieľom prijať rozhodnutia podľa článku 7 a článku 23 nariadenia Rady (ES) č. 1/2003 v prípadoch kartelov (Ú. v. EÚ C 167, 2.7.2008, s. 1).